google/wiki40b huggingface dataset:
EGA

EGA signaalide ühilduvus CGA signaalidega

EGA kasutab arvuti küljes 9-klemmist D-subminiatuurset DE-9 pistikupesa, mis paistab väliselt peaaegu identne CGA graafikaadapteri ühenduspesaga. Signaalide klemmid graafikakaartide pistikupesades, on suures osas ühilduvad CGA graafikaadapteritega. Erinevused seisnevad 3 klemmi kasutuses EGA teiseste RGB värvisignaalide jaoks: CGA intensiivsuse klemm (6) on muudetud sekundaarseks roheliseks (intensiivsus), teine CGA maaühendus (2) on muudetud sekundaarseks punaseks (intensiivsus) ja klemm 7 (CGA puhul reserveeritud klemm) on kasutusel sekundaarse sinisena (intensiivsus).
Kui EGA-d kasutatakse režiimis, kus tal on samad laotussagedused kui CGA-l, siis peaks ühendatud CGA kuvar toimima korralikult, kuigi kui kuvar ühendab 2. klemmi maasse, siis EGA sekundaarse punase (intensiivsus) väljundi maandamine võib tekitada EGA adapterile kahju. Samal põhimõttel, kui CGA kuvar on ühendatud 2. klemmiga ühisele kohale (tulenevalt graafikakaardi kehvast ja ühildumatust disainist), siis see EGA-ga koos ei tööta, kuigi see töötab CGA-ga probleemideta. Viimaks, tänu CGA intensiivsuse klemmi kasutamisele Sekundaarse Rohelisena, näidatakse CGA kuvari ühendamisel EGA graafikakaardiga kõik CGA värvid õigesti, kuid kõik teised EGA värvid näidatakse valesti, standardsete CGA värvidena, millel on samad väärtused g, R, G ja B bittidele (ignoreerides r ja b bitte). Vastupidiselt peaks EGA kuvar töötama CGA adapteriga, kuid Sekundaarne Punane signaal maandatakse (alati 0) ja Sekundaarne Sinine jääb hõljuma (lahtiühendatult), põhjustades kõikide kõrge intensiivsusega CGA värvide (v.a pruun) ebakorrektse väljendumise ja kõikidele värvidele mõnikord (kuid suure tõenäosusega mitte) õrna sinaka tooni väljendumise, mis tuleneb lahtiühendatud Sekundaarse Sinise ebakindlast olekust.
IDM 5154 EGA kuvaril on CGA sünkrosignaalidega töötamisel spetsiaalne IBM 5153 CGA-d toetav režiim, mis muudab selles režiimis töötades automaatselt signaalide ja klemmide funktsioone, vältimaks kõiki ülalmainitud probleeme.
Riigi Kaitseinvesteeringute Keskus

Riigi Kaitseinvesteeringute Keskus on Eesti Kaitseministeeriumi üksus, mille peakontor asub Tallinnas aadressil Järve tänav 34A. Keskus tegeleb peaasjalikult Eesti riigikaitsega seotud riigihangetega ja kinnisvaraga. Keskuse direktor on kolonel Rauno Sirk.
Keskus asutati 1. jaanuaril 2017.
Pal Engjëlli

Pal Engjëlli (Engjëlli tähendab albaania keeles 'ingel') [paal 'endjöli] (1416 Drisht – 1470) oli Albaania katoliku vaimulik, Durrëse peapiiskop ja Albaania kardinal, kes pani 1462 kirja esimese teadaoleva albaaniakeelse lause.
See on ristimisvormel (Formula e Pagëzimit):  Un'te paghesont' pr'emenit t'Atit e t'Birit e t'Spirit Senit. (Ma ristin sind Isa ja Poja ja Püha Vaimu nimel.) See vormel sisaldub ladinakeelses  karjasekirjas, mille peapiiskop kirjutas pärast visitatsiooni Mati Püha Kolmainu kirik. Kiri on dateeritud 8. novembriga 1462.  Seda vormelit pidid albaania preestrid kasutama, et ristimine oleks arusaadav kohalolijatele, kes ladina keelt ei mõista.  Selle vormeliga pidid ka külaelanikud oma lapsi ristima, kui nad neid kirikusse ei saanud tuua. 
Vormeli kiitis heaks 1462 Matis koos olnud sinod. 
Ürik on hoiul Firenze Laurentiuse raamatukogus. Selle avastas sealt 1915 rumeenia õpetlane Nicolae Iorga.

Poliitiline tegevus

Pal Engjëlli oli Skanderbegi sõber,  kaastööline ja lähedane nõuandja. Ta oli Ülemnõukogu (Këshilli i Lartë) liige ning käis Skanderbegi saadikuna sageli välismaal Türgi vastu abi otsimas.
Pärast Skanderbegi surma saatis Veneetsia Pal Engjëlli Albaaniasse, et ta veenaks Skanderbegi naist ja last andma Krujë ja teised nende valduses olevad maad Veneetsiale üle. Sellest tekkisid lahkhelid teiste ülikutega, kes ei olnud Veneetsia mõju all. Näiteks   Lekë Dukagjini tahtis astuda läbirääkimistesse türklastega. Veneetsia ei tahtnud lasta Dukagjinit tema pärusvaldustesse Shkodëri ümbruses, mistõttu Veneetsia ja Dukagjini vahel tekkis relvastatud konflikt.  
Pal Engjëllit ei tohi segi ajada 16. sajandi alguses elanud Pal Pjetër Engjëlliga, kelle  onu oli Dhimitër Frëngu.
Telia 5G Areena

Seos Eestiga

Eesti jalgpallikoondis on staadionil kohtunud Soome jalgpallikoondisega.
Rahvusvaheline korporatsioon

Rahvusvaheline korporatsioon ehk hargmaine ettevõte on ettevõte (ehk korporatsioon) või kontsern, mis tegutseb rohkem kui ühes riigis.
Sageli on rahvusvahelised ettevõtted kontsernid, koosnedes mitmetest tütarettevõtetest, mis toodavad ja turustavad enda tooteid ise. Rahvusvahelisi ettevõtteid võib pidada maailmamajanduse peamisteks kujundajateks.
Rahvusvaheline korporatsioonina võib laiemas tähenduses käsitada ettevõtteid või kontserne, millel on võim koordineerida ja kontrollida tehinguid rohkem kui ühes riigis asuvates ettevõtetes, isegi kui valitseva mõjuga ettevõte kontrollitavaid ettevõtteid ei oma. 
Tänapäeval on 20–25% maailma kogutoodangust turumajandustes rahvusvaheliste korporatsioonide käes.
Rahvusvahelised korporatsioonid viivad sageli oma tootmistegevuse teisele maale (tänapäeval enamasti arengumaadesse), mis võimaldab vältida imporditollide maksmist, kasutada sealset odavat tööjõudu, loodusvarasid, energiat ning leebemaid keskkonna- ja töökaitseseadusi. Need tegurid on ka olulised põhjused, miks korporatsioonid rahvusvaheliseks on muutunud.
Rahvusvaheliste korporatsioonide mõjul toimunud ülemaailmne kapitali sissetung takistab sageli põliselanikkonna väljakujunenud ja traditsioonilist arenguvõimet ühtsel ja kohalikul tasandil. See välishäiring võib takistada vastava ala säästvat arengut.

Rahvusvaheliste ettevõtete kujunemine

Rahvusvaheliste ettevõtete laiem levik on saanud võimalikuks tänu globaliseerumise protsessile Teise maailmasõja järgsel perioodil. Tegemist on hilisindustriaalse nähtusega. RVEd viivad sageli oma tootmistegevuse teisele maale, kuna seal on odavam kaupu toota. Eesmärgiks on kasutada sealset odavamat tööjõudu, loodusvarasid, energiat, mida kohalikud leebed keskkonna- ja töökaitseseadused võimaldavad. Need tegurid on ka olulised põhjused, miks ettevõtted on rahvusvaheliseks muutunud. Rahvusvaheliste ettevõtete arengus põhjusteks eristuvad selgelt kolm etappi. Esimeseks üritasid RVEd omada juurdepääsu loodusvaradele. Teiseks laieneti uutele turgudele ja toodeti kaupasid suurtes mahtudes, et võita mastaabisäästust ning hiljem on RVEd üritanud alandada tootmiskulusid.

Suurimad ettevõtted

Edetabeli Fortune Global 500 andmetel oli 2013. aastal käibe suuruse poolest suurimaks hargmaiseks ettevõtteks Royal Dutch Shell, millele järgnesid Wal-Mart Stores ja Exxon Mobil.
Württembergi kuurvürstkond

Ajalugu

Friedrich II, vürst, kelle eeskujuks oli Friedrich Suur, võttis osa sõjast Prantsuse esimese vabariigi vastu, trotsides oma rahva soove. Kui prantslased taas kord tungisid riiki ja rüüstasid maa, põgenes ta Erlangenisse, kuhu ta jäi kuni Lunéville'i rahu sõlmimiseni aastal 1801. Järgnenud Saksamaa mediatisatsiooni käigus Prantsusmaaga märtsis 1802 sõlmitud lepingu kohaselt loovutas ta oma valdusi Reini vasakkaldal, saades vastutasuks 9 vaba riigilinna, nende seas Reutlingen ja Heilbronn, ning muid territooriume, kokku umbes 2200 km² ja umbes 124 000 asukat.
Aastal 1803 võttis ta Napoleonilt vastu kuurvürsti tiitli. Need uued ringkonnad olid eraldi ja mitte Württembergi hertsogkonnaga liidetud. Neid tunti kui Uus-Württemberg ja neid valitseti ilma Maapäevata.
Aastal 1805 haaras Württemberg relvad Prantsuse esimese keisririigi poolel ja Pressburgi rahuga detsembris 1805 sai kuurvürst erinevaid Ees-Austria valdusi Švaabi ringkonnas ja teisi naabermaid. 1. jaanuaril 1806 omandas Friedrich tiitli Württembergi kuningas. Friedrich tühistas põhiseaduse ning ühendas vana ja uue Württembergi. Seejärel võttis ta kiriku vara riigi kontrolli alla. Ta ühines ka Reini Liiduga ja sai veel territooriumi.
Fårö

Fårö on Rootsile kuuluv väike saar Ojamaast (Gotlandist) põhjas.
Fårö pindala on 111,35 km², millest 9,7 km² on veealad ja saarekesed. Rannajoone pikkus on 97 km.

Nimi

Saare nimi pärineb gutni keelest. 15. sajandist on teada nimekuju Faroyna. Rootsi keeles tähendab får 'lammas' ja ö 'saar', kuid nime esimese poole algne tähendus on teine, sest 'lammas' on gutni keeles lamm või lamb. Far- tähendab 'sõidu-'. Teise etümoloogia järgi on nime algusosa pärit inglise sõnast far 'kauge'.

Loodus

Fårö looduses on hulgaliselt omapäraseid moodustisi, mida nimetatakse rauk'ideks (rootsi keeles mitmuses raukar). Need on moodustunud jääajal erosiooni tulemusena. Peale Ojamaa ja Fårö neid mujal ei kohta.

Rahvastik

Fåröl elab vähem kui 600 inimest. Saarel ei ole panka, postkontorit, arsti ega politseid. Saarlased räägivad oma murret, mis on väidetavalt kõige arhailisem Rootsis.
Saarega peavad ühendust kaks parvlaeva; ülevedu korraldab Rootsi Teedeamet ja sõit kestab pool tundi.
Saare kirdetipus asub tuletorn. See on 30 m kõrge ja püstitatud aastail 1846–1847.

Ajalugu

Külma sõja ajal oli Fårö välismaalastele suletud. Saarele viiva tee ääres olid suured mitmekeelsed sildid, mis teatasid, et pääs saarele on rangelt keelatud. Saarel asus Rootsi rannavalve suurtükiväe üksus. Pärast külma sõja lõppu 1990. aastatel viidi sõjaväeüksus saarelt ära ja saar avati turistidele. Jäänukiks saare militaarsest minevikust on 203 m kõrgune raadiomast.

Kultuur

Iga aasta septembris korraldatakse turistide ligimeelitamiseks kultuuriüritus Fårönatta ('Fårö ööd'), mille ajal on kõik saare baarid ja muud toitlustuskohad avatud öö otsa ja kohalikus kirikus algab keskööl jumalateenistus.
Saarel elas Ingmar Bergman, kes seal ka 30. juulil 2007 suri . Fåröl on filmitud paljud Bergmani filmid: "Nagu peeglis" (1961), "Persona" (1966), "Hunditund" (1968), "Häbi" (1968), "Kirg" (1969) ja "Stseenid ühest abielust" (1973).
Tema mälestuseks korraldatakse Fåröl iga aasta juunis nädalapikkune Bergmani festival.
Fåröl on filmitud ka Andrei Tarkovski viimane film "Ohverdus" (1986).
Jätkusuutliku arengu indikaator

Jätkusuutliku arengu indikaator ehk jätkusuutliku arengu näitaja ehk jätkusuutliku arengu mõõdik (inglise sustainable development indicator, lühendatult SDI) on statistiline näitaja jätkusuutliku (säästva) arengu seireks.
Et jätkusuutliku arengu teemad on väga laiaulatuslikud, võivad ka jätkusuutliku arengu indikaatorid kajastada laia teemaderingi. Need indikaatorid võivad kajastada nt keskkonnaseisundit või elukvaliteeti jätkusuutlikkuse seisukohast.
Kamari järv

Kamari järv (ka Kamari paisjärv) on järv Jõgeva maakonnas Põltsamaa vallas Väike-Kamari külas. Veekogu pindala on 22,1 ha. Veekogu kaldajoone pikkus on 2795 m. Järves on 4 saart.
Järve äärde on rajatud puhkeala kahe paadisilla, rannajalgpalli- ja -võrkpalliväljaku, duširuumi, tualettide, pinkide, väikelaste kiikede ja liumäega. Ujumisala on piiratud poidega ja rajatud on ka laste ujumisala.
Linnkrahvkond

Linnkrahvkond (inglise keeles metropolitan county) on Suurbritannias Inglismaal asuv linnastunud krahvkond. Algselt oli linnkrahvkond haldusüksus, praegu vaid geograafiline üksus.
Inglismaal on 6 linnkrahvkonda. Kõik nad hõlmavad linnastunud alasid. Neist igaühe rahvaarv on 1,2–2,8 miljonit elanikku. Kuigi nad pole pindalalt väga suured, elab neis 22% Inglismaa ja 18% Suurbritannia rahvastikust. Rahvastiku tihedus on kõige suurem West Midlandsis (2800 in/km²) ja kõige väiksem Lõuna-Yorkshire'is (800 in/km²). Ent kui vaadata linnkrahvkondade linnaosi, siis on kõige tihedamalt asustatud Liverpool (4000 in/km²) ja kõige hõredamalt Doncaster (500 in/km²).
Linnkrahvkonnad jagunevad linnaosadeks. Kokku on 6 linnkrahvkonnal 36 linnaosa. Kõige vähem, 4 linnaosa on Lõuna-Yorkshire'is. Kõige rohkem, 10 linnaosa on Suur-Manchesteris.
Linnkrahvkonnad moodustati 1974 Inglismaa suuremates linnastutes haldusüksustena, kus omavalitsemist teostasid krahvkonnatasandil linnkrahvkonnanõukogud ja ringkonnatasandil linlike linnkrahvkonna linnaosade nõukogud. Linnkrahvkonnad loodi Suur-Londoni eeskujul, mis loodi 1965. Kõigis linnkrahvkondades tuli võimule Leiboristlik Partei ja linnkrahvkonnad loodigi ajal, mil valitsuse moodustasid leiboristid. Ka Suur-Londoni loomise ajal olid leiboristid valitsevf erakond.
Aastal 1986 linnkrahvkonnanõukogud kaotati, nende funktsioonid läksid üle linnkrahvkonna linnaosade nõukogudele. Sel ajal valitses Suurbritanniat Konservatiivne Partei ja linnkrahvkonnanõukogude keelustamine oli 1983. aasta Suurbritannia parlamendivalimistel konservatiivide üks põhilubadusi.
1995 asutasid Birmingham, Bristol, Leeds, Liverpool, Manchester, Newcastle, Nottingham ja Sheffield Inglise Tuumiklinnade Rühma (English Core Cities Group). Sellel organisatsioonil ei ole juriidilises mõttes sõnaõigust üheski omavalitsuses, aga ta tundub liikuvat mingit sorti ametliku tunnustuse suunas väljaspool Londonit asuvate piirkonnakeskuste ühendusena.
Sundbyberg (asula)

Sundbyberg on endine linn Rootsis praeguses Stockholmi lääni Sundbybergi vallas.
Praegu on see kasvanud Stockholmi linnaga kokku.

Ajalugu

Bromma valla küljest eraldus 1888. aastal eraldi vallana Sundbybergi alev. Aastal 1928 sai see linnaks.
Aastal 1943 liideti Sundbybergi linnaga Lilla Alby munitsipaalkogukond, mis seni kuulus Solna valla alla. 1949. aastal läks Sundbybergi linna koosseisu likvideeritava Spånga valla osa Duvbo munitsipaalkogukond.
Aastal 1971 sai Sundbybergi linnast Sundbybergi vald, mida nimetatakse tavakasutuses ka praegu Sundbybergi linnaks.
Abirateroon

Nimetused ja tähised

IUPAC-nimetus: (3β)-17-(pyridin-3-yl)androsta-5,16-dién-3-ol
CAS-i registreerimisnumber on 154229-19-3. PubChemi number on 132971. DrugBanki number DB00188. 
Farmakoterapeutiline rühm: endokrinoloogiline ravi, teised hormoonide antagonistid ja nendega seotud ained, ATC-kood on L02BX03.

Annustamine ja kulud (seisuga 30.11.2011)

Soovitatav annustamine on 1000 mg (neli 250 mg tabletti) ühekordse ööpäevase annusena koos prednisooni või prednisolooni väikeste annustega. Koos toiduga neid tablette võtta ei tohi.
Kulud tablettidele 1 päeva kohta 181,50 eurot pluss prednisooni/prednisolooni kulud. 6 kuud kestva hormoonravi kulud 33 124,54 eurot pluss prednisooni/prednisolooni kulud.
Richard Vaska

Richard Vaska (11. oktoober 1898 Rägavere vald, Virumaa – 5. august 1973 Pärnu) oli Eesti kohtunik.
Õppis Tartu Ülikoolis 1918 arstiteadust ja 1920–1923 (lõpetas) õigusteadust. Fraternitas Estica vilistlane.
Osales Vabadussõjas. 1926–1934 Rakvere-Paide rahukogu liige, 1934–1938 Tallinna Ringkonnakohtu abiesimees ja kriminaalosakonna esimees, alates 1938 Kohtukoja liige.
Arreteeriti NKVD poolt 1940, Eestis tagasi 1956.
Pekka Vennamo

Pekka Veikko Vennamo (sündinud 7. novembril 1944 Helsingis) on Soome poliitik.
Ta oli aastatel 1972–1975 ja 1979–1989 Eduskunna liige. Aastatel 1979–1989 oli ta Soome Maapartei esimees.
Ta oli aastatel 1983–1987 Kalevi Sorsa IV valitsuses teine minister Soome Rahandusministeeriumis. Aastatel 1987–1989 oli ta Harri Holkeri valitsuses transpordiminister.

Isiklikku

Tema isa Veikko Vennamo (1913–1997) oli Soome Maapartei (Suomen Maaseudun Puolue) asutaja ja partei esimene esimees aastatel 1959–1979.
Pekka Vennamo on aastast 1975 abielus Pirjo Nukarisega; neil on kolm tütart.
Eindhoveni tehnikaülikool

Eindhoveni tehnikaülikool (hollandi keeles Technische Universiteit Eindhoven) on tehnikaülikool Hollandis Eindhovenis.
Ülikool asutati 1956.
Ülikoolis õpib üle 12 000 üliõpilase.
Power Ballads: The Collection

"Power Ballads: The Collection" on 2017. aastal avaldatud kolmest CD-st koosnev kogumikalbum (box set). Kogumiku andis välja Warner Bros.-i Briti divisjoni kuuluv Rhino UK.
Lautna hiietamm

Lautna hiietamm on tamm Pärnu maakonnas Lääneranna vallas Lautna külas Rohuaia talu alal.
Puu rinnasümbermõõt on 440 cm ja kõrgus 17 m.
Karl Iman

Karl Iman (21. november 1906 Tallinn – 20. veebruar 1945 Tallinn) oli Eesti sõjaväelane (vanemleitnant).
Antoine Laurent de Jussieu

Antoine Laurent de Jussieu (12. aprill 1748 Lyon – 17. september 1836) oli prantsuse botaanik, mitme teadusakadeemia liige.
Aastal 1770 lõpetas ta meditsiiniõpingud Pariisis ning oli seejärel aastatel 1770–1826 professor Pariisi botaanikaaias Jardin des Plantes.
Aastal 1789 avaldas Antoine Laurent de Jussieu esimesena trükis (Genera plantarum) oma onude Antoine de Jussieu ja Bernard de Jussieu loodud ja tema enda edasi arendatud uue taimede loomuliku klassifikatsiooni.
Tema kirjeldatud taksonite juurde märgitakse autorilühendina Juss..

Isiklikku

Ka tema poeg Adrien-Henri de Jussieu oli botaanik.
Göran von Sperling

Krahv Göran von Sperling (6. detsember 1630 Rådmansö, Roslagen – 22. september 1691 Narva) oli Rootsi sõjaväelane ja riigitegelane. 
Sündis Mecklenburgist pärit ja Rootsi teenistusse astunud Södermanlandi rügemendi ülema Kasper Otto von Sperlingi (1596–1655) ja Elin Ulfsparre pojana.
Skåne sõja ajal teenis välja kindralmajori auastme ja oli aastatel 1676–1678 Hallandi lääni maavanem, 1677. aastast ka Skåne, Blekinge ja Hallandi kindralkuberner.
Aastast 1679 Norrlandi kuberner Gävles, kuni 1683. aastal sai kindrali auastme ning määrati Ingerimaa, Karjala ja Käkisalmi lääni kindralkuberneriks. 1687 anti talle kuningliku nõuniku ja krahvi tiitel ning 1690. aastal ülendati ta feldmarssaliks. 
Talle kuulus isalt päritud Sperlingsholmi mõis (rootsi Sperlingsholm) Halmstadi lähedal, mis püsis järglaste käes 1747. aastani, mil selle omanikuks sai Görani tütretütrega abiellunud Rootsi feldmarssal Georg Bogislaus Staël von Holstein (1685–1763), kes Põhjasõja ajal oli osalenud muuhulgas ka 1704. aasta Narva piiramisel ja seal koos tulevase äia Narva komandandi Henning Rudolf Horniga vangi langes.
Pavandenė

Ajalugu

Asula sai alguse XIV sajandil. Aastast 1596 on teada, et seal asus Pavandenė mõis. Mõisa omanik Jonas Burba Gervydas jagas valduse oma viie poja vahel, küla ise läks neist kahe – Stanislovase ja Mykolase – valdusse.
Aastal 1773 läks asula Bouffalide valdusse. Hiljem on asula kuulunud veel Danilevičitele ja Sakelistele. Aastal 1831 moodustasid ülestõusnud Pavandenė elaniku väesalga. Asulast sai alev aastal 1972.
Taavi Oolberg

Taavi Oolberg (sündinud 16. septembril 1983) on Võrumaa kunstnik (illustraator ja karikaturist). 
Ta lõpetas aastal 2014 Tartu Kõrgema Kunstikooli meedia- ja reklaamikunsti osakonna.
On illustreerinud raamatuid ja lauamänge. Joonistanud illustratsioone ajakirjale Täheke. Tema karikatuure on avaldatud ajakirjas Pikker.
Rohu vald

Rohu vald (saksa keeles Rocht) oli vald Virumaal Simuna kihelkonnas. Vald eksisteeris 1868–1893 ja siis liideti see vald Avanduse vallaga.
Kalifa Cissé

Kalifa Cissé (sündinud 9. jaanuaril 1984 Dreux's) on endine Mali jalgpallur. kaitsev poolkaitsja või keskkaitsja.
Cissé on karjääri jooksul mänginud Portugalis Estorilis ja Boavistas, Inglismaal Readingus, sealhulgas hooajal 2007–08 Premier League'is, lüües seejuures 26. detsembril 2007 mängus Tottenham Hotspuri vastu oma karjääri ainsa värava Inglismaa kõrgliigas, Bristol Citys ja Derby Countys, USA-s MLS-is New England Revolutionis ning Tai kõrgliiga klubides.
2018. aasta juunis sõlmis ta Central Coast Marinersiga üheaastase lepingu. Ta teatas jalgpallurikarjääri lõpetamisest 2019. aasta jaanuaris, alustades seejärel tööd treenerina Central Coast Marinersi akadeemias.
Cissé esindas Malid koondises aastatel 2008–2012 kokku viiel korral.
Mitsunobu reaktsioon

Mitsunobu reaktsioon on reaktsioon orgaanilises keemias, millega saab dietüüdiaseendikarboksülaadi (DEAD) ja trifenüülfosfiini (PPh₃) katalüüsil sünteesida kiraalsest sekundaarsest alkoholist estrit. Sellega kaasneb sekundaarse süsinikutsentri konfiguratsiooni muutus.  R-isomeer läheb S-isomeeriks ja vastupidi. Tekkinud estri hüdrolüüsi üheks saaduseks olev alkohol on esimese alkoholi enantiomeer. Sobivate nukleofiilide kasutamisega saab alkoholidest Mitsunobu tingimustes sünteesida teisi aineklasse. Näiteks eetreid, asiide või amiine. Samuti sobib see reaktsioon ioonvedelike sünteesiks.

Mehhanism

Reaktsiooni käigu võib jagada kolmeks osaks:
a) aktiveeriva ühendi teke trifenüülfosfiinist (PPh₃) ja dietüülasodikarboksülaadist (DEAD) või diisopropüülasodikarboksülaadist (DIAD)
b) substraadiks oleva alkoholi aktiveerimine
c) bimolekulaarne asendus SN2 mehhanismi järgi aktiveeritud süsinikutsentris
Esmalt tekib trfenüülfosfiini lisamisel dietüülasodikarboksülaadile tsvitterioon, mis on protoneeritud karboksüülhappe poolt. Tekib sool vaheühendina. Alkohol reageerib alkoksüfosoonium soolaga ja hüdrasiini derivaadiga ning on seega aktiveeritud SN2  reaktsiooniks.
Eesti Merelaevandus

Eesti Merelaevandus (inglise Estonian Shipping Company Ltd., lühend: ESCO) on aastal 1940 asutatud laevandusettevõte, mille omanik on praegu AS Tschudi Shipping Company.
Eesti Merelaevandus sai alguse 1940. aastal, mil Eesti reederite laevad natsionaliseeriti. Siis asutati natsionaliseeritud laevade haldamiseks ettevõte Eesti Riiklik Merelaevandus. Kogu Teise maailmasõja järgsel ajal allus ettevõte, hiljem tootmiskoondis NSV Liidu Mereministeeriumile, mis otsustas nii laevade ehituse kui ka kinnitas kaugsõidukapteniks saajad. Enne Eesti Vabariigi taasisiseseisvumist kuulusid tootmiskoondise Eesti Merelaevandus koosseisu nii 82 kauba- ja reisilaeva, Tallinna Merekaubasadam, Uussadam ja Loksa Laevaremonditehas kui ka hulk merendust teenindavaid väiksemaid ettevõtteid ja talitusi.
Eesti taasisiseseisvumisel õnnestus Eesti Merelaevanduse laevad jätta Eestile ning neil heisati peatselt Eesti lipp. Eesti Merelaevandus kujundati märtsis 1992 ümber riigiaktsiaseltsiks, mille nimeks sai RAS Eesti Merelaevandus. Samal ajal moodustati eraldi ettevõtted Tallinna Sadam, Muuga Sadam ja ka Loksa Laevaremonditehas iseseisvus. 1991. aasta jooksul vabanes Eesti Merelaevandus ka muudest laevandusega seotud ja ka väheseotud tütarettevõtetest ja abiteenistustest ning asus tegutsema vaid reederina.
Hiljem reorganiseeriti riigiaktsiaselts aktsiaseltsiks ning ettevõte asus laevastikku moderniseerima. 10. juulil 1997 sõlmis Eesti Erastamisagentuur lepingu ASi Eesti Merelaevandus erastamise kohta ASiga ESCO Holding.
Pärast laevakompanii erastamist reorganiseeris uus omanik seda korduvalt ja tegutseb muu nime all, kuid AS Eesti Merelaevandus kui laevaomanik on praeguseni alles.
Vigala vald (Vigala kihelkond)

Vigala vald (saksa keeles Fickel) oli vald Läänemaal Vigala kihelkonnas. Valla pindala oli 240 km² ja elanikke oli 3137 (1934. aasta seisuga). Vald eksisteeris 1866–1939.
Vallas oli 681 talundit ja elamut ning need kasutasid 14 955 ha maad (1929. aasta seisuga).
1891 liideti Vigala vallaga Jädivere vald.
1939. aasta mäesuusatamise maailmameistrivõistlused

1939. aasta mäesuusatamise maailmameistrivõistlused olid 9. maailmameistrivõistlused mäesuusatamises, mis toimusid 12. ja 15. märtsil Zakopanes Poolas. Võistlustel oli mängus 6 komplekti medaleid (kolm ala nii meestele, kui naistele).
Räpina kirikumõis

Räpina kirikumõis (saksa keeles Pastorat Rappin) oli kirikumõis Räpina kihelkonnas Võrumaal.
Leivu alamlade

Leivu alamlade on lokaalne kronostratigraafiline üksus, Narva lademe keskmine alamlade. Litostratigraafiliselt vastab sellele Leivu kihistu.  Selle stratotüübiks on Luutsniku 451. puurauk.
Alamlademe kivimid avanduvad vähesel määral Poruni ja Narva jõe ümbruskonnas, paljandid sel alamlademel puuduvad. Kirde-Eestis on selle paksus kuni viis meetrit, Kagu-Eestis aga kohati üle 60 meetri. Väljaspool Eestit on alamlade eristatav Valgevene idaosani.
Alamlademe moodustab põhiliselt dolomiitne mergel, mis moodustab bretšat. Ülemisest osast võib leida ka kiltkivi ja liivakivi kihte, alamlademe ülemiseks piiriks on aga tihe punaka tooniga dolomiit. Alamlademe alumises osas sisaldub märkimisväärses koguses titaniiti ja korundi.  Fossiilidest on sellest leitud suures koguses brahhiopoodide jäänuseid, erinevalt teistest Narva lademe kivimitest puuduvad selles aga peaaegu täielikult kalade jäänused.
Mikk Aamisepp

Mikk Aamisepp (7. jaanuar 1881 – 1958) oli Eesti majaomanik ja ühiskonnategelane.
Ta oli Majaomanikkude Koja nõukogu liige. Samuti oli ta kindlustusseltsi Eeks-Maja nõukogu liige. Ta oli ka Tallinna linnavolinik.
Mikk Aamisepp maeti 4. juunil 1958 Rahumäe kalmistule.